În conformitate cu prevederile art. 136 alin. (8) lit. b) din O.U.G. nr. 57/2019 privind Codul administrativ, cu modificările și completările ulterioare, Compartimentul Guvernanță Corporativă formulează prezentul

**RAPORT DE SPECIALITATE**

la proiectul de hotărâre privind modificarea Contractului de delegare în gestiune directă a serviciului de transport public local de călători, prin curse regulate în Municipiul Satu Mare, aprobat prin Hotărârea Consiliului Local Satu Mare nr. 172/27.06.2018

Prin Hotărârea Consiliului Local al municipiului Satu Mare nr. 172/2018 s-a aprobat modalitatea de delegare a serviciului de transport public local de călători prin curse regulate pe raza administrativ teritorială a Municipiului Satu Mare pentru perioada 2018-2024, documentația în vederea atribuirii şi atribuirea prestării serviciului, acțiune concretizată prin încheierea Contractului de delegare în gestiune directă a serviciului de transport public local de călători, prin curse regulate în Municipiul Satu Mare, nr. 231/28.06.2018, înregistrat sub nr. 32403/28.06.2018 între Municipiul Satu Mare și operatorul de transport S.C. Transurban S.A. Satu Mare.

În cadrul Contractului este stipulată și obligaţia asumată în baza cap. 6.1 care prevede ca în schimbul dreptului şi obligaţiei de exploatare a bunurilor puse la dispoziție, prevăzute în Anexa 4.1 la Contract, Operatorul se obligă să plătească o redevență Autorității Contractante la nivelul amortizării bunurilor puse la dispoziţie, calculată şi comunicată de către Autoritatea Contractantă Operatorului, la sfârşitul fiecărui trimestru. Evoluția nivelului acestei redevențe este dată de nivelul investițiilor noi realizate de Autoritatea Contractantă din surse proprii sau/și din surse atrase, inclusiv din fonduri europene nerambursabile cum s-a întâmplat în fapt.

Astfel nivelul redevenței a avut o evoluție ascendenta ajungând la peste 6.000.000 lei estimat pentru anul 2022. Redevența fiind o cheltuială eligibilă în calculul compensației, aceasta are o influență semnificativă, reprezentând la această dată un procent de peste 22% din total cheltuieli, ducând la o creștere exagerată a costului pe km, denaturând astfel costurile, devenind insuportabile, creând un dezechilibru financiar.

Potrivit Raportului justificativ cu nr. 1714 /12.07.2022 elaborată de operatorul de transport prin prezentul proiect de hotărâre se propune modificarea Contractului în sensul reducerii nivelului redevenței datorate pentru utilizarea bunurilor puse la dispoziție pentru durata rămasă din contract, până la un nivel simbolic de ex. 1% din valoarea rămasă neamortizată a bunurilor puse la dispoziție, în sensul modificării Cap. 6 din Contract – Redevența.

Față de cele expuse mai sus, luând în considerare prevederile art. 129 alin. (2) lit. a) coroborat cu alin. (3) lit. d) din O.U.G 57/2019 privind Codul administrativ, cu modificările și completările ulterioare potrivit cărora consiliul local exercită în numele unității administrativ teritoriale, toate drepturile și obligațiile corespunzătoare participațiilor deținute la societăți,

Proiectul de hotărâre se înaintează Consiliului Local al Municipiului Satu Mare cu propunere de aprobare.

Administrator Public, Consilier,

Masculic Csaba Haiduc Dan